Komission tiedonanto direktiivissä 88/378/ETY säädettyjen vaatimustenmukaisuuden arviointimenettelyjen soveltamisesta nallikäyttöisiin leluihin (ETA:n kannalta merkityksellinen teksti)



Virallinen lehti nro C 259 , 11/09/1999 s. 0006 - 0167



Komission tiedonanto direktiivissä 88/378/ETY säädettyjen vaatimustenmukaisuuden arviointimenettelyjen soveltamisesta nallikäyttöisiin leluihin (1999/C 259/05) (ETA:n kannalta merkityksellinen teksti) Tämä tiedonanto koskee direktiivin 88/378/ETY (lelujen turvallisuus (jäljempänä "direktiivi") 5 ja 10 artiklaa. Sen tarkoituksena on selventää perusteita, joita käytetään arvioitaessa, täyttävätkö nallikäyttöiset lelut direktiivin vaatimukset. Komissio katsoo, että yhdenmukaistetun standardin EN 71-1: 1998 Lelujen turvallisuus - Osa 1: Mekaaniset ja fysikaaliset ominaisuudet (jäljempänä "standardi") kohdassa 4.20 d kolmen vuoden ajaksi standardin käyttöönotosta määritetty nallikäyttöisten lelujen tuottaman äänen paineen suurin sallittu taso ei varmista leikkikalujen käyttäjien suojelua terveysriskeiltä, kun otetaan huomioon lasten etäisyys melulähteestä epäsuotuisimmissa olosuhteissa. Suurimmaksi sallituksi tasoksi vahvistetaan 140 desibeliä 50 cm:n päässä korvasta; tämä vastaa 150-160 desibeliä 2,5 cm:n päästä mitattuna. Kun otetaan huomioon lasten tavanomainen käyttäytyminen, ääntä aiheuttavaa lelua käytetään todennäköisesti korvan lähellä. Tällöin lyhytaikainenkin voimakas ääni saattaa aiheuttaa kuulovaurioita. Tämän vuoksi 20. heinäkuuta 1999 tehdyssä komission päätöksessä säädetään, että kun Euroopan yhteisöjen virallisessa lehdessä julkaistaan standardien viitenumerot osana direktiivin täytäntöönpanoa, niiden yhteydessä on julkaistava huomautus siitä, että ilmoitus ei koske kohtaa 4.20 d, jossa mainitaan nallikäyttöisten lelujen tuottaman äänan paineen suurin sallittu taso. Direktiivin 5 artiklan perusteella lelujen katsotaan täyttävän direktiivissä tarkoitetut olennaiset vaatimukset, jos valmistaja ilmoittaa niiden noudattavan kansallisiksi standardeiksi otettuja yhdenmukaistettuja standardeja, joiden viitenumerot on julkaistu Euroopan yhteisöjen virallisessa lehdessä. Sellaisten lelujen, joihin valmistaja ei ole soveltanut edellä mainittuja standardeja tai joihin se on soveltanut niitä vain osittain taikka joita varten vastaavia standardeja ei ole, katsotaan täyttävän vaatimukset sen jälkeen, kun hyväksytty tarkastuslaitos on myöntänyt niille EY-tyyppitarkastustodistuksen direktiivin 10 artiklassa tarkoitetun menettelyn mukaisesti. Siitä alkaen, kun standardin viitenumero on julkaistu Euroopan yhteisöjen virallisessa lehdessä, siihen saakka, kun edellisen, vuoden 1988 version voimassaoloaika päättyy 31. tammikuuta 2001, valmistajat voivat osoittaa lelujen vaatimustenmukaisuuden joko standardin uuden tai sen edellisen version mukaisesti. Nallikäyttöisten lelujen osalta tilannetta on kuitenkin arvioitava 20. heinäkuuta 1999 annetun päätöksen sekä direktiivin 5 artiklan perusteella. Päätöksen mukaan lelujen valmistajat eivät voi osoittaa akustisten vaatimusten noudattamista vuonna 1998 annetun standardin perusteella. Valmistajat eivät voi enää perustaa vaatimustenmukaisuutta vuonna 1998 annettuun standardiin, koska se ei sisällä määräyksiä melupäästöistä. Tämän vuoksi niin kauan kuin yhdenmukaistettu standardi puuttuu, nallikäyttöisten lelujen valmistajien on direktiivin 5 artiklan perusteella haettava tuotteelleen EY-tyyppitarkastustodistusta direktiivin 10 artiklan mukaisesti. Tyyppitarkastus kattaa kaikki lelun turvallisuustekijät. Hyväksytyn tarkastuslaitoksen on direktiivin 10 artiklan 3 kohdan perusteella tarkastettava vähintään se, että äänen paineen taso ei ylitä 140 desibeliä. Huomiota on kiinnitettävä epäsuotuisimpiin olosuhteisiin, joissa lapset mahdollisesti käyttävät lelua. Tarkastettaessa melun lisäksi muita tekijöitä pyritään varmistamaan, että soveltaessaan direktiivin 5 artiklassa tarkoitettua yhdenmukaistettua standardia valmistaja soveltaa standardia oikein.